SEAFCO งานในมือโตแข็งแกร่ง แนะนำซื้อ ราคาเป้าหมาย 13 บ.
SEAFCO งานในมือเติบโตแข็งแกร่ง แนะนำซื้อ ราคาเป้าหมาย 13 บาท
4 มี.ค. 2560

บล.ทรีนีตี้ ระบุในบทวิเคราะห์วันนี้ (2 มี.ค.) ว่า ปัจจุบันบริษัท ซีฟโก้ จำกัด (มหาชน) หรือ SEAFCO มี Backlog ในมือราว 1.6 พันล้านบาท โดยในปี 59 ที่ผ่านมา SEAFCO รับงานใหม่ทั้งสิ้น 2,021 ล้านบาท หรือรับงานใหม่เฉลี่ยไตรมาสละ 505 ล้านบาท สูงกว่าค่าเฉลี่ยที่ 400-450 ล้านบาทต่อไตรมาส โดยมี succession rate จากการเข้าประมูลงานสูงถึง 40% จากทั้งภาครัฐและภาคเอกชน
นอกจากนี้เมื่อเดือนพ.ย.ที่ผ่านมา SEAFCO ได้รับงานก่อสร้างโรงแรม (Regalia Hotel) ในประเทศเมียนมาร์จำนวน 55 ล้านบาท ซึ่งส่งสัญญาณบวกต่องานประมูลโครงการก่อสร้าง หลังในช่วง 1-2 ปีที่ผ่านมางานก่อสร้างในประเทศเมียนมาร์ชะลอตัวลงจากปัจจัยทางการเมืองในประเทศ และเริ่มต้นปี 60 ด้วยการรับงานใหม่แล้วทั้งสิ้น 407 ล้านบาท
แนวโน้มการประมูลงานก่อสร้างโครงการขนาดใหญ่ในประเทศทยอยออกมาอย่างต่อเนื่อง ทั้ง (1) มอเตอร์เวย์ 3 เส้นทาง (2) สุวรรณภูมิ เฟส 2 และ (3) รถไฟฟ้าทั้ง 3 สาย (สายสีส้ม ชมพู และเหลือง) ซึ่งโครงการขนาดใหญ่ดังกล่าวมีงานก่อสร้างฐานรากอยู่ค่อนข้างมาก หรือราว 5-7% ของมูลค่างานโยธา ซึ่งจะช่วยหนุนความต้องการผู้รับเหมางานฐานรากได้อย่างดีตลอดช่วงปี 60-63
โดยคาดความต้องการงานฐานรากจะฟื้นตัวได้ชัดเจนในช่วง 2H60 ส่งผลให้การแข่งขันในอุตสาหกรรมลดลง และด้วยประสบการณ์ของ SEAFCO ส่งผลให้มีโอกาสในการชนะงานประมูลที่สูงอย่างมาก ประกอบกับข้อได้เปรียบในแง่ของความสัมพันธ์อันดีกับผู้รับเหมาขนาดใหญ่อย่าง CK ส่งผลให้ SEAFCO เป็นบริษัทฐานรากที่มีแนวโน้มการเติบโตไปในทิศทางเดียวกันกับผู้รับเหมาหลักอย่างชัดเจน นอกจากนี้บริษัทยังมีการกระจายความเสี่ยงในการรับงานไปยังต่างประเทศ โดยตั้งเป้าการรับงานในต่างประเทศราว 5% ของรายได้รวม
แนวโน้มงานประมูลโครงการขนาดใหญ่ที่เด่นชัดขึ้นเรื่อยๆ จะช่วยหนุนความต้องการผู้รับเหมางานฐานรากได้อย่างดีในช่วงปี 60-63 พร้อมสร้างความมั่นใจให้กับภาคเอกชนในการลงทุนมากยิ่งขึ้น โดยเฉพาะอสังหาริมทรัพย์ตามแนวรถไฟฟ้า และด้วยโอกาสในการชนะงานประมูลที่สูงกว่า 30% พร้อมอัตราการทำไรในระดับที่ดี จึงคงคำแนะนำ ซื้อ ที่ราคาเป้าหมาย 13.00 บาท อิง Average PE+1SD ที่ 20 เท่า ประกาศจ่ายเงินปันผล 0.15 บาทต่อหุ้น คิดเป็น Dividend Yield 1.36% (XD: 3 พ.ค.)